《与张梦辰陶九成姚比玉陆幼章分韵得山字》
明代·董纪

生平无他好，惟在山水间。无钱买山居，年年来看山。

九峰多雅趣，一一堪跻攀。良时遇良友，意适几忘还。

饮酒莫辞醉，赋诗奚暇删。偷閒乃吾乐，待足何时閒。

寒暑有往来，甲子互循环。世上达人辈，营营苦贪悭。

少壮忽以过，局促凋朱颜。此语秘勿传，徒取昧者讪。

明年幸无事，再来扣禅关。

作者简介：董纪，明字良史，后以字行，更字述夫，号一槎，上海人。洪武（一三六八至一三九八）中任江西按察佥事。善草书。著西郊笑端集。《书史会要、大观录》